CELEX: 62021CN0654
Language: el
Date: 2021-10-28 00:00:00
Title: Υπόθεση C-654/21: Αίτηση προδικαστικής αποφάσεως την οποία υπέβαλε το Sąd Okręgowy w Warszawie (Πολωνία) στις 28 Οκτωβρίου 2021 — LM κατά KP

7.2.2022   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 64/14
            
         
      Αίτηση προδικαστικής αποφάσεως την οποία υπέβαλε το Sąd Okręgowy w Warszawie (Πολωνία) στις 28 Οκτωβρίου 2021 — LM κατά KP
      (Υπόθεση C-654/21)
      (2022/C 64/22)
      Γλώσσα διαδικασίας: η πολωνική
      
         Αιτούν δικαστήριο
      
      Sąd Okręgowy w Warszawie
      
         Διάδικοι στην υπόθεση της κύριας δίκης
      
      
         Ενάγων και αντεναγόμενος: LM
      
         Εναγόμενος και αντενάγων: KP
      
         Προδικαστικά ερωτήματα
      
      
                  1)
               
               
                  Έχει το άρθρο 124, στοιχείο δ', σε συνδυασμό με το άρθρο 128, παράγραφος 1, του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για το σήμα της Ευρωπαϊκής Ένωσης (1), την έννοια ότι η «ανταγωγή ακυρότητας», κατά τις διατάξεις αυτές, περιλαμβάνει μόνον το αίτημα κήρυξης ακυρότητας που συνδέεται με την κύρια αγωγή περί προσβολής σήματος της Ευρωπαϊκής Ένωσης και, επομένως, επιτρέπει στο εθνικό δικαστήριο να εξετάσει την ανταγωγή ακυρότητας μόνον εντός του πλαισίου που ορίζεται από την συνδεόμενη με αυτή κύρια αγωγή περί προσβολής του σήματος;
               
            
                  2)
               
               
                  Έχει το άρθρο 129, παράγραφος 3, του κανονισμού (ΕΕ) 2017/1001 του Ευρωπαϊκού Κοινοβουλίου και του Συμβουλίου, της 14ης Ιουνίου 2017, για το σήμα της Ευρωπαϊκής Ένωσης, την έννοια ότι η διάταξη αυτή, η οποία αναφέρεται στους «δικονομικούς κανόνες οι οποίοι εφαρμόζονται στις αντίστοιχες αγωγές που αφορούν εθνικό σήμα», παραπέμπει στις εθνικές δικονομικές διατάξεις που θα εφαρμόζονταν στο πλαίσιο της συγκεκριμένης διαδικασίας που κινήθηκε λόγω προσβολής σήματος της Ευρωπαϊκής Ένωσης (και της διαδικασίας της ανταγωγής ακυρότητας) ή παραπέμπει γενικώς στις υφιστάμενες εθνικές δικονομικές διατάξεις της έννομης τάξης κράτους μέλους, στοιχείο το οποίο έχει σημασία όταν, κατά την ημερομηνία που κινήθηκε η συγκεκριμένη διαδικασία λόγω προσβολής σήματος της Ευρωπαϊκής Ένωσης, δεν υφίσταντο στην έννομη τάξη του κράτους μέλους δικονομικοί κανόνες για την άσκηση ανταγωγής με αίτημα την ακυρότητα εθνικών σημάτων;
               
            
         (1)  ΕΕ 2017, L 154, σ. 1.